ระเบียบสำนักทะเบียนกลาง
ระเบียบสำนักทะเบียนกลาง
ว่าด้วยการจัดทำทะเบียนราษฎร
(ฉบับที่ ๓)
พ.ศ. ๒๕๔๔[๑]
 

อาศัยอำนาจตามความในมาตรา
๘ (๑) วรรคสอง แห่งพระราชบัญญัติการทะเบียนราษฎร พ.ศ. ๒๕๓๔
ผู้อำนวยการทะเบียนกลางออกระเบียบแก้ไขเพิ่มเติมระเบียบสำนักทะเบียนกลาง
ว่าด้วยการจัดทำทะเบียนราษฎร พ.ศ. ๒๕๓๕ ดังต่อไปนี้

ข้อ ๑ ระเบียบนี้เรียกว่า ระเบียบสำนักทะเบียนกลาง
ว่าด้วยการจัดทำทะเบียนราษฎร (ฉบับที่ ๓) พ.ศ. ๒๕๔๔

ข้อ ๒ ระเบียบนี้ให้ใช้บังคับตั้งแต่วันที่ ๑๕
ธันวาคม พ.ศ. ๒๕๔๔ เป็นต้นไป

ข้อ ๓ ให้ยกเลิกความในข้อ ๔๓
แห่งระเบียบสำนักทะเบียนกลาง ว่าด้วยการจัดทำทะเบียนราษฎร พ.ศ. ๒๕๓๕
และให้ใช้ความต่อไปนี้แทน
ข้อ ๔๓ กรณีเจ้าบ้านหรือผู้ได้รับมอบหมายยื่นคำร้องขอรับสำเนาทะเบียนบ้านใหม่เนื่องจากสำเนาทะเบียนบ้านฉบับเดิมสูญหาย
หรือถูกทำลาย ให้นายทะเบียนดำเนินการดังนี้
(๑) รับแจ้งเอกสารเกี่ยวกับทะเบียนราษฎรสูญหายหรือถูกทำลาย ตามแบบ ท.ร. ๑๕
(๒)
จัดทำสำเนาทะเบียนบ้านฉบับเจ้าบ้านขึ้นใหม่และให้ลงรายการในช่องบันทึกในสำเนาทะเบียนบ้านที่จัดทำขึ้นใหม่ว่า
แทนฉบับเดิมที่สูญหาย หรือ แทนฉบับเดิมที่ถูกทำลาย
(๓) เรียกเก็บค่าธรรมเนียมตามที่กำหนดในกฎกระทรวง
กรณีเจ้าบ้านหรือผู้ได้รับมอบหมายยื่นคำร้องขอรับสำเนาทะเบียนบ้านใหม่
เนื่องจากสำเนาทะเบียนบ้านฉบับเดิมชำรุดจนใช้การไม่ได้
ให้นายทะเบียนดำเนินการดังนี้
(๑) เรียกสำเนาทะเบียนบ้านฉบับเจ้าบ้านที่ชำรุด คืนจากผู้ยื่นคำร้อง
(๒) จัดทำสำเนาทะเบียนบ้านฉบับเจ้าบ้านขึ้นใหม่และให้ลงรายการในช่องบันทึกในสำเนาทะเบียนบ้านที่จัดทำขึ้นใหม่ว่า
แทนฉบับเดิมที่ชำรุด
(๓) เรียกเก็บค่าธรรมเนียมตามที่กำหนดในกฎกระทรวง

ข้อ ๔ ให้เพิ่มความต่อไปนี้เป็นข้อ ๕๘ ทวิ
แห่งระเบียบสำนักทะเบียนกลาง ว่าด้วยการจัดทำทะเบียนราษฎร พ.ศ. ๒๕๓๕
ข้อ ๕๘ ทวิ การรับแจ้งการเกิดเกินกำหนดตามข้อ ๕๗ และข้อ ๕๘
ของบุคคลที่มีอายุตั้งแต่ ๗ ปีขึ้นไป
ให้นายทะเบียนเรียกรูปถ่ายของบุคคลที่ขอแจ้งการเกิดจากผู้แจ้ง จำนวน ๑ รูป และบันทึกข้อมูลเกี่ยวกับตัวบุคคลที่ขอแจ้งการเกิด
ผู้แจ้ง และพยานบุคคลที่ให้การรับรอง รวมทั้งให้บุคคลดังกล่าวลงลายมือชื่อหรือพิมพ์ลายนิ้วมือในแบบ
ท.ร. ๒๕ ต่อหน้านายทะเบียน แล้วเสนอนายอำเภอท้องที่พร้อมหลักฐานอื่นเพื่อพิจารณา
เมื่อนายทะเบียนได้ดำเนินการรับแจ้งการเกิดแล้ว
ให้ส่งแบบ ท.ร. ๒๕ รายงานไปยังสำนักทะเบียนกลางภายใน ๕ วัน
เพื่อจัดเก็บข้อมูลตามวิธีการที่สำนักทะเบียนกลางกำหนด
และเมื่อสำนักทะเบียนได้รับแบบ ท.ร. ๒๕ ดังกล่าวกลับคืนแล้ว
ให้ดำเนินการจัดเก็บไว้ในที่ปลอดภัยอย่างเป็นระบบสามารถตรวจสอบหรือค้นหาได้โดยง่าย

ข้อ ๕ ให้ยกเลิกความในข้อ ๙๑
แห่งระเบียบสำนักทะเบียนกลาง ว่าด้วยการจัดทำทะเบียนราษฎร พ.ศ. ๒๕๓๕ และให้ใช้ความต่อไปนี้แทน
ข้อ ๙๑ เมื่อนายทะเบียนอำเภอหรือนายทะเบียนท้องถิ่นได้รับแจ้งว่า
ใบแจ้งการย้ายที่อยู่ซึ่งออกให้แก่ผู้แจ้งได้สูญหาย ถูกทำลาย
หรือชำรุดในสาระสำคัญตอนใดตอนหนึ่งหรือทั้งหมดก่อนที่จะนำไปแจ้งย้ายเข้าให้นายทะเบียนออกใบแทนใบแจ้งการย้ายที่อยู่ให้ใหม่
โดยดำเนินการดังนี้
(๑) กรณีสูญหายหรือถูกทำลาย
ให้นายทะเบียนรับแจ้งเอกสารเกี่ยวกับทะเบียนราษฎรสูญหาย หรือถูกทำลาย ตามแบบ ท.ร.
๑๕ และให้ตรวจสอบใบแจ้งการย้ายที่อยู่ ตอนที่ ๒
ว่าได้มีการตอบรับการแจ้งย้ายเข้าหรือไม่ หรือจะตรวจสอบจากฐานข้อมูลการทะเบียนราษฎรในระบบคอมพิวเตอร์ก็ได้
(๒) กรณีชำรุดในสาระสำคัญ
ให้เรียกใบแจ้งการย้ายที่อยู่คืนจากผู้แจ้งแล้วแยกเก็บไว้ต่างหาก
(๓) การลงรายการในใบแทนใบแจ้งการย้ายที่อยู่
ให้คัดลอกหรือพิมพ์ข้อความตามรายการที่ปรากฏในใบแจ้งการย้ายที่อยู่ตอนที่ ๓
ของฉบับที่สูญหาย ถูกทำลาย หรือชำรุดฯ เว้นแต่รายการ เลขที่
ที่และวันเดือนปีที่ออกใบแทน ให้ระบุตามความเป็นจริง
และให้หมายเหตุด้วยตัวหนังสือสีแดงไว้ด้านบนขวาของใบแจ้งการย้ายที่อยู่ว่า ใบแทนใบแจ้งการย้ายที่อยู่ ส่วนใบแจ้งการย้ายที่อยู่
ตอนที่ ๓ ของฉบับที่สูญหาย ถูกทำลายหรือชำรุดฯ ให้นายทะเบียนดำเนินการยกเลิกตามข้อ
๑๓๕
(๔) กรณีสำนักทะเบียนตรวจสอบแล้วไม่พบตอนที่ ๒ หรือตอนที่ ๓
ของใบแจ้งการย้ายที่อยู่ที่ สูญหาย หรือถูกทำลาย
ให้นายทะเบียนออกใบแทนใบแจ้งการย้ายที่อยู่โดยคัดลอกรายการจากทะเบียนบ้านฉบับที่ปรากฏรายการย้าย
เว้นแต่รายการ เลขที่ ที่และวันเดือนปีที่ออกใบแทน ให้ระบุตามความเป็นจริง สำหรับรายการใดที่ไม่ทราบก็ให้เว้นไว้
และให้หมายเหตุเช่นเดียวกับ (๓) ว่า ใบแทนใบแจ้งการย้ายที่อยู่ออกตามหลักฐานทะเบียนบ้าน

ข้อ ๖ ให้เพิ่มความต่อไปนี้เป็นข้อ ๑๐๕ ทวิ
แห่งระเบียบสำนักทะเบียนกลาง ว่าด้วยการจัดทำทะเบียนราษฎร พ.ศ. ๒๕๓๕
ข้อ ๑๐๕ ทวิ การขอเพิ่มชื่อในทะเบียนบ้านตามข้อ ๙๓ ถึงข้อ ๑๐๕
ของบุคคลที่มีอายุตั้งแต่ ๗ ปีขึ้นไป
ให้นายทะเบียนเรียกรูปถ่ายของบุคคลที่ขอเพิ่มชื่อจากผู้แจ้ง จำนวน ๑ รูป และบันทึกข้อมูลเกี่ยวกับตัวบุคคลที่ขอเพิ่มชื่อ
ผู้แจ้ง และพยานบุคคลที่ให้การรับรอง รวมทั้งให้บุคคลดังกล่าวลงลายมือชื่อหรือพิมพ์ลายนิ้วมือในแบบ
ท.ร. ๒๕ ต่อหน้านายทะเบียน แล้วเสนอผู้มีอำนาจอนุมัติการเพิ่มชื่อ แล้วแต่กรณี พร้อมหลักฐานอื่นเพื่อพิจารณา
เมื่อนายทะเบียนได้ดำเนินการเพิ่มชื่อและรายการบุคคลในทะเบียนบ้านแล้ว
ให้ส่งแบบ ท.ร. ๒๕ รายงานไปยังสำนักทะเบียนกลางภายใน ๕ วัน
เพื่อจัดเก็บข้อมูลตามวิธีการที่สำนักทะเบียนกลางกำหนด และเมื่อสำนักทะเบียนได้รับแบบ
ท.ร. ๒๕ ดังกล่าวกลับคืนแล้ว ให้ดำเนินการจัดเก็บไว้ในที่ปลอดภัยอย่างเป็นระบบ
สามารถตรวจสอบหรือค้นหาได้โดยง่าย

ข้อ ๗ ให้ยกเลิกความในข้อ ๑๒๔
แห่งระเบียบสำนักทะเบียนกลาง ว่าด้วยการจัดทำทะเบียนราษฎร พ.ศ. ๒๕๓๕
และให้ใช้ความต่อไปนี้แทน
ข้อ ๑๒๔ ผู้มีส่วนได้เสียจะขอให้นายทะเบียนตรวจ คัด
หรือคัดและรับรองสำเนารายการเอกสารทะเบียนราษฎร
ได้ที่สำนักทะเบียนที่เก็บรักษาเอกสารทะเบียนราษฎรซึ่งเป็นต้นฉบับสำนักทะเบียนกลาง
สำนักทะเบียนจังหวัด สำนักทะเบียนกรุงเทพมหานคร
หรือสำนักทะเบียนที่จัดทำทะเบียนราษฎรด้วยระบบคอมพิวเตอร์
แห่งใดแห่งหนึ่งก็ได้ในวันและเวลาราชการ

ข้อ ๘ ให้ยกเลิกความในข้อ ๑๒๗
แห่งระเบียบสำนักทะเบียนกลาง ว่าด้วยการจัดทำทะเบียนราษฎร พ.ศ. ๒๕๓๕
และให้ใช้ความต่อไปนี้แทน
ข้อ ๑๒๗ การตรวจ คัด หรือคัดและรับรองสำเนารายการเอกสารทะเบียนราษฎรตามข้อ
๑๒๔ ให้ดำเนินการได้เฉพาะรายการจากเอกสารทะเบียนบ้าน ทะเบียนคนเกิด
และทะเบียนคนตาย ตามที่ปรากฏในเอกสารจากต้นฉบับหรือหลักฐานเอกสารของสำนักทะเบียนเท่านั้น
เว้นแต่การดำเนินการที่สำนักทะเบียนกลาง สำนักทะเบียนจังหวัด
สำนักทะเบียนกรุงเทพมหานคร
และสำนักทะเบียนที่จัดทำทะเบียนราษฎรด้วยระบบคอมพิวเตอร์ ให้ตรวจ คัด
หรือคัดและรับรองสำเนารายการทะเบียนบ้านทะเบียนคนเกิด ทะเบียนคนตาย
จากฐานข้อมูลการทะเบียนราษฎรตามแบบพิมพ์ที่กำหนดในข้อ ๑๓๔
หรือคัดจากหลักฐานที่สำนักทะเบียนจัดเก็บไว้ด้วยระบบไมโครฟิล์มหรือระบบอื่น
การรับรองสำเนารายการเอกสารทะเบียนราษฎรที่คัดจากต้นฉบับหรือหลักฐานเอกสารของสำนักทะเบียน
ให้ประทับหรือเขียนข้อความว่า สำเนาถูกต้อง ส่วนการรับรองสำเนารายการเอกสารทะเบียนราษฎรที่คัดจากฐานข้อมูลการทะเบียนราษฎร
ให้ประทับหรือเขียนข้อความว่า รับรองว่าเป็นรายการจากฐานข้อมูลการทะเบียนราษฎร และให้นายทะเบียนที่คัดเอกสารนั้นเป็นผู้รับรองโดยให้ลงลายมือชื่อและวงเล็บชื่อ
พร้อมลงวันเดือนปีที่คัดสำเนาไว้ในเอกสารดังกล่าวด้วย

ข้อ ๙ ให้ยกเลิกแบบพิมพ์หนังสือรับรองการตาย
(ท.ร. ๔/๑) ตามข้อ ๑๓๔ (๗) และแบบรับรองรายการทะเบียนราษฎรจากฐานข้อมูลการทะเบียนของสำนักทะเบียนกลาง
(ท.ร. ๑๔/๑) ตามข้อ ๑๓๔ (๑๙) ตามแบบท้ายระเบียบสำนักทะเบียนกลาง
ว่าด้วยการจัดทำทะเบียนราษฎร พ.ศ. ๒๕๓๕ และให้ใช้แบบพิมพ์หนังสือรับรองการตาย
(ท.ร. ๔/๑) และแบบรับรองรายการทะเบียนราษฎรจากฐานข้อมูลการทะเบียนของสำนักทะเบียนกลาง
(ท.ร. ๑๔/๑) ตามแบบท้ายระเบียบนี้แทน

ข้อ ๑๐ ให้เพิ่มแบบพิมพ์ตามท้ายระเบียบนี้เป็นแบบพิมพ์การทะเบียนราษฎร
ตามข้อ ๑๓๔ แห่งระเบียบสำนักทะเบียนกลาง ว่าด้วยการจัดทำทะเบียนราษฎร พ.ศ. ๒๕๓๕
ดังนี้
(๓ ทวิ) ท.ร. ๑/ก
เป็นแบบรับรองรายการทะเบียนคนเกิดที่คัดรายการจากฐานข้อมูลการทะเบียนราษฎร
(๘ ทวิ) ท.ร. ๔/ก
เป็นแบบรับรองรายการทะเบียนคนตายที่คัดรายการจากฐานข้อมูลการทะเบียนราษฎร
(๑๙ ทวิ) ท.ร. ๑๕ เป็นบันทึกการรับแจ้งเอกสารเกี่ยวกับการทะเบียนราษฎร
สูญหายหรือถูกทำลาย
(๑๙ ตรี) ท.ร. ๒๕
เป็นแบบการขอมีรายการบุคคลในเอกสารการทะเบียนราษฎรสำหรับกรณีการแจ้งเกิดเกินกำหนดและการเพิ่มชื่อในทะเบียนบ้าน


ประกาศ ณ วันที่ ๑๒
พฤศจิกายน พ.ศ. ๒๕๔๔
อภัย จันทนจุลกะ
ผู้อำนวยการทะเบียนกลาง
[เอกสารแนบท้าย]

๑.
แบบรับรองรายการทะเบียนคนเกิด จากฐานข้อมูลการทะเบียนราษฎร (ท.ร.1/ก)
๒.
หนังสือรับรองการตาย (ท.ร.4/1 ตอนที่ 1)
๓.
ใบแจ้งการตายสำหรับเจ้าหน้าที่สำนักทะเบียนที่รับแจ้ง 
๔.
แบบรับรองรายการทะเบียนราษฎร จากฐานข้อมูลการทะเบียน (ท.ร.14/1)
๕.
แบบรับรองรายการทะเบียนคนตาย จากฐานข้อมูลการทะเบียนราษฎร (ท.ร.4/ก)
๖.
บันทึกการรับแจ้งเอกสารเกี่ยวกับการทะเบียนราษฎรสูญหายหรือถูกทำลาย (ท.ร.15)
๗.
แบบการขอมีรายการบุคคลในเอกสารการทะเบียนราษฎรสำหรับกรณีการแจ้งเกิดเกินกำหนดและการเพิ่มชื่อในทะเบียนบ้าน
(ท.ร. 25)

(ดูข้อมูลจากภาพกฎหมาย)















วัชศักดิ์/ผู้จัดทำ
๓ ธันวาคม ๒๕๕๑

ปริญสินีย์/ปรับปรุง
๒๙ พฤษภาคม ๒๕๕๗



[๑] ราชกิจจานุเบกษา เล่ม ๑๒๕/ตอนพิเศษ ๑๘๐ ง/หน้า ๕๓/๒๖ พฤศจิกายน ๒๕๕๑